The Outer Worlds

The Outer Worlds – veiksmo RPG kompiuterinis žaidimas, sukurtas „Obsidian Entertainment“. Išleistas 2019 m. spalio 25 d. kompanijos „Private Division“, skirtas „PlayStation 4“, „PlayStation 5“, „Xbox One“, „Xbox Series X/S“, „Nintendo Switch“ ir „Microsoft Windows“. 2023 m. kovą išleista patobulinta (remastered) žaidimo versija – „The Outer Worlds: Spacer's Choice Edition“.

„Obsidian Entertainment“ jau turėjo patirties su ankstesniu RPG žanro žaidimu „Fallout: New Vegas“. Apžvalgininkai palankiai sutiko ir „The Outer Worlds“. Pagal 2021 m. duomenis iš viso parduota 4 mln. suvirš žaidimo kopijų.

2025 m. pasirodė tęsinys – „The Outer Worlds 2“. Kaip ir pirmoje dalyje, žaidime išlaikomas panašus tonas ir mechanikos, atsiranda galimybė keisti vaizdą tarp pirmojo ir trečiojo asmens.

 Apžvalga 

 Prologas 
Šio žaidimo istorija klostosi tolimajame kosmose, išgalvotoje Halciono žvaigždžių sistemoje, kurią užvaldė šimtmečius besikūrusios didžiulės korporacijos. Viskas prasidėjo tada, kai XX a. pradžioje tuometinis JAV prezidentas Viljamas Makinlis nebuvo pašautas, kaip kad rašoma istoriniuose vadovėliuose. Prasitęsęs Makinlio valdymas atrišo pramonės gigantams vadeles, kas leido dar labiau suklestėti bei išaugti į visuomenę kontroliuojančią jėgą – korporacijos ėmė daryti tiesioginę įtaką kiekvieno piliečio gyvenimui, išaugo socialinė atskirtis. Per daugelį metų tokia santvarka nuvedė žmoniją iki kelionių po kosmosą. Korporacijos tapo suinteresuotos Halcione egzistuojančiais ištekliais ir pradėjo kolonizuoti įvairias planetas. Dalis Žemės gyventojų susigundė galimybe pakilti į kosmosą ir ten atversti naują gyvenimo lapą. 2285 m. du erdvėlaiviai „Hope“ ir „Groundbreaker“ išsiunčiami kolonizuoti Halciono platybių. Pastarasis gana sėkmingai užima planetas „Terra 1“ bei „Terra 2“, paversdamas save nepriklausomu uostu bei galinga tvirtove. Tuo tarpu „Hope“ tiesiog dingsta be žinios, iš jo lieka tik mitai ir legendos.

Po 60 metų prarastąjį erdvėlaivį atranda atskalūniškasis mokslininkas Phineas'as Vernon'as Welles'as. Jam pavyksta pažadinti vienintelį gyvą likusį įgulos narį, kurį susikuria ir valdo pats žaidėjas. Anot Welles'o, Halcioną užvaldžiusios korporacijos nesugeba užtikrinti gerovės, todėl reikia prikelti likusius įgulos narius ir atstatyti pusiausvyrą. Šiam tikslui pasiekti reikės ypatingų resursų, taigi mokslininkas išsiunčia žaidėją į „Terra 2“ planetą, kurioje turėtų pasitikti kontrabandininkas Alex'as Hawthorne'as, tačiau jį netyčia sutraiško inkubatorius, gabenantis žaidėją. Po šios nesėkmės nelieka nieko kito, kaip tik perimti Hawthorne'o erdvėlaivio „Unreliable“ valdymą. Visai laimei, keliauti padeda erdvėlaivyje integruotas dirbtinis intelektas „ADA“.

 Žaidimo detalės 
Žaidėjo kuriamam veikėjui galima suteikti 6 skirtingus pranašumus: jėgą, vikrumą, intelektą, įžvalgą, žavingumą bei temperamentą. Kiekvienas iš jų atspindi tam tikrą įgūdžių tipą, vieni padaro stipresniu kovose, kiti suteikia išmanymo techniniuose dalykuose ir pan. Šiuos įgūdžius bus galima tobulinti žaidimo eigoje. Veiksmas vyksta iš pirmojo asmens perspektyvos. Kosmoso platybėse žaidėjas gauna įvairių užduočių iš vadinamųjų NPC, kurias vykdydamas tobulina savo įgūdžius, renka resursus ir vis geresnę ginkluotę. 

Pakeliui sutinkami tam tikri veikėjai, kurie norės prisijungti prie žaidėjo įgulos bei tapti kompanionais. Jie lydės kiekviename žingsnyje, bet bus galima pasirinkti ir kas turėtų likti erdvėlaivyje. Šie veikėjai turi savo atskirą įgūdžių tinklą, tad tokiu būdu bus galima priskirti vis naujus pranašumus, kuriuos galima panaudoti kovoje. Kiekvienoje planetoje gyvena tiek priešiškos būtybės, tiek draugiškai nusiteikę personažai, norintys užmegzti dialogą. Pokalbiuose parinkti atsakymai gali lemti tolimesnę santykių eigą, taip pat didelę reikšmę turi žaidėjo avataro intelekto lygis. Galų gale, Halcione veikia neviena organizacija, atliekanti svarbią rolę žaidime. Draugiškas elgesys padeda užmegzti taikius santykius ir užsitarnauti teigiamą reputaciją, o smurtas prieš organizacijos narius prišauks naujų priešų, kurie gali imti atakuoti progai pasitaikius. „The Outer Worlds“ turi daug skirtingų baigčių – jas nulemia žaidėjo pasirinkimai, istorijai besivystant.

 Įvertinimas 
Didžioji dalis kritikų apie žaidimą atsiliepė teigiamai. Remiantis „OpenCritic“ skelbiama informacija, apžvalgininkų skirtų balų vidurkis siekia 83 iš 100.„The Outer Worlds“ – OpenCritic. Per kasmetinius 23-uosius D.I.C.E. apdovanojimus buvo įvertintas kaip „Metų RPG žaidimas“.„Control and Death Stranding get 8 nominations each for the 2020 DICE Awards“ – PC Gamer.

Tiek Jungtinėje Karalystėje, tiek JAV tapo komerciškai sėkmingas. 2021 m. duomenimis visame pasaulyje parduota 4 mln. suvirš žaidimo kopijų.„The Outer Worlds has sold over 4 million copies“ – VG 247.

 Šaltiniai 

Kategorija:2019 kompiuteriniai žaidimai
Kategorija:Kompiuteriniai vaidmenų žaidimai